Document ID: /fineweb-2-swissfilter-quality_10-filterrobots/filtered/02147.jsonl.gz/3

En serie spørsmål til nordmenn og -kvinner som bor, er innom eller på gjennomfart i Sveits.
Hvem er: Ronny Ellefsen
Jeg er oppvokst på Sørlandet, utdannet i England, gift med en Ire, far til to jenter og jobber med design; med hovedfokus på brukeropplevelse på interaktive løsninger. Jeg har lenge drevet med networking og drev i flere år European Young Professionals i London, Dublin, Barcelona og Singapore som på mange måter la grunnlaget for min involvering i NKS.
Hvilken forbindelse har du til Sveits?
Da jeg flyttet til Sveits i 2010 meldte jeg meg inn i klubben. Jeg var lenge passivt medlem, før jeg redesignet utseendet til klubben og ble valgt inn i styret fra 2014 etter å ha blitt inspirert av Beate!
Kan du fortelle leserne våre om din jobb/virke?
Når folk spør hva jeg driver med, sier jeg ofte at jeg «pynter på ting», men mitt fagområde kalles «user experience design» altså brukeropplevelsesdesign. Det vil si at det er mitt ansvar å legge opp en webside, app eller annen interaktiv løsning slik at det blir logisk og enkelt for brukeren å finne frem. Det innebærer mye testing og intervjuer med brukergrupper for å gjøre løsningene så intuitive som mulig.
Hva provoserer deg ?
Tja, folk som kun ser ting fra sin egen synsvinkel og ikke er åpen for å høre andre innfallsvinkler.
Hva gjør du om ti år ?
Så lenge jeg er med min familie og venner, spiller det ingen rolle 🙂 Jeg sikter på å være glad og fornøyd hver dag som går, men ikke ved å hvile på laubæra da jeg elsker å lære nye ting og løse nye problemer!
Hva opplever du som er den største forskjellen på Sveits og Norge?
Etter 15 år i England var det som å komme hjem når vi flyttet til Sveits.
Men etter 7 1/2 fantastiske år i Sveits, og nå med to barn, fant vi ut at vi ønsket å være nærmere familie. Så etter å ha vurdert Norge og Ireland (da min kone er irsk), landet vi på at vårt neste steg ville bli til Norge. Men det er med tunge hjerter vi etterlater venner, kollegaer, skolevenner og andre kjente. Vi håper å se dere igjen snart. Jeg vil takke for alle flotte folk jeg har møtt i klubben, jobb og ellers. Jeg begynner i disse dager som Senior UX designer i Hyper Interactive i Oslo.